Title: ประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูลเพื่อการจัดทำคะแนนเครดิตหรือรายงานเชิงสถิติ และการกำหนดหลักเกณฑ์และเงื่อนไขเกี่ยวกับการประมวลผลของบริษัทข้อมูลเครดิต (ฉบับที่ 2)

ประกาศคณะกรรมการคุ้มครองข้อมูลเครดิต
เรื่อง
อายุข้อมูลในการประมวลผลข้อมูลเพื่อการจัดทำคะแนนเครดิตหรือรายงานเชิงสถิติ
และการกำหนดหลักเกณฑ์และเงื่อนไขเกี่ยวกับการประมวลผลของบริษัทข้อมูลเครดิต
(ฉบับที่
๒)[๑]

โดยที่เป็นการสมควรขยายขอบเขตให้บริษัทข้อมูลเครดิตสามารถเปิดเผยข้อมูลในลักษณะที่ไม่สามารถระบุตัวตนจากระบบฐานข้อมูลสถิติ
ให้กับหน่วยงานภาครัฐและสถาบันการศึกษาหรือสถาบันวิจัย สามารถนำข้อมูลสถิติดังกล่าวไปใช้ตามวัตถุประสงค์ได้มากขึ้น
รวมถึงการดำเนินการเพื่อส่งเสริมและสนับสนุนนโยบายรัฐ สามารถกระทำได้คล่องตัวอย่างเหมาะสมและรวดเร็ว
สอดคล้องกับสภาวการณ์ปัจจุบันที่เศรษฐกิจและสังคมมีการเปลี่ยนแปลงอย่างต่อเนื่องและรวดเร็ว

อาศัยอำนาจตามความในมาตรา ๑๓ และมาตรา ๑๖
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑  ให้ยกเลิกความในข้อ
๓ แห่งประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูลเพื่อการจัดทำคะแนนเครดิตหรือรายงานเชิงสถิติ
และการกำหนดหลักเกณฑ์และเงื่อนไขเกี่ยวกับการประมวลผลของบริษัทข้อมูลเครดิต
ลงวันที่ ๘ พฤศจิกายน ๒๕๕๙ และให้ใช้ความต่อไปนี้แทน
ข้อ ๓  ให้บริษัทข้อมูลเครดิตเปิดเผยข้อมูลที่เกิดขึ้นจากการประมวลผลข้อมูลในระบบฐานข้อมูลสถิติได้
เฉพาะให้แก่บุคคลหรือหน่วยงานและตามวัตถุประสงค์ ดังต่อไปนี้
(๑) สมาชิก เฉพาะวัตถุประสงค์เพื่อการบริหารความเสี่ยงในการดำเนินธุรกิจของสมาชิก
(๒) หน่วยงานภาครัฐ เฉพาะวัตถุประสงค์เพื่อการกำหนดนโยบายหรือดำเนินภารกิจตามอำนาจหน้าที่เพื่อส่งเสริมและสนับสนุนนโยบายรัฐ
(๓) สถาบันการศึกษา หรือสถาบันวิจัย เฉพาะวัตถุประสงค์เพื่อการศึกษา
การวิจัย หรือการดำเนินการตามภารกิจสนับสนุนนโยบายรัฐ
ในการเปิดเผยข้อมูลตามวรรคหนึ่ง
ให้บริษัทข้อมูลเครดิตเปิดเผยข้อมูลในลักษณะที่ไม่สามารถระบุตัวตนได้
ไม่ว่าจะเป็นข้อมูลภาพรวมหรือรายบุคคล
โดยต้องเปิดเผยให้บุคคลหรือหน่วยงานผู้ขอข้อมูลเป็นผู้รับข้อมูลดังกล่าวโดยตรงและมีข้อกำหนดห้ามผู้ได้รับข้อมูล
นำข้อมูลไปเปิดเผยแก่บุคคลภายนอกหรือผู้ไม่มีสิทธิได้รับรู้ข้อมูล
หรือเปิดเผยผิดจากวัตถุประสงค์ที่ได้แจ้งไว้ต่อบริษัทข้อมูลเครดิต

ข้อ ๒  ให้เพิ่มความต่อไปนี้เป็น ข้อ ๓/๑
แห่งประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูลเพื่อการจัดทำคะแนนเครดิตหรือรายงานเชิงสถิติ
และการกำหนดหลักเกณฑ์และเงื่อนไขเกี่ยวกับการประมวลผลของบริษัทข้อมูลเครดิต
ลงวันที่ ๘ พฤศจิกายน ๒๕๕๙
ข้อ ๓/๑  บุคคลหรือหน่วยงานผู้ขอข้อมูลตามข้อ ๓
อาจมอบหมายหรือว่าจ้างบุคคลภายนอกให้เป็นผู้ดำเนินการตามวัตถุประสงค์ภายใต้หน้าที่และความรับผิดชอบของตนก็ได้
โดยจะต้องดำเนินการควบคุมโดยเคร่งครัดเพื่อป้องกันมิให้บุคคลผู้ได้รับมอบหมายหรือรับจ้างนำข้อมูลที่ได้รับจากตนไปเปิดเผยหรือใช้ประโยชน์เป็นอย่างอื่นผิดไปจากวัตถุประสงค์
ภายใต้ความในวรรคหนึ่ง ในกรณีที่หน่วยงานตาม (๒) และ (๓)
เป็นผู้ขอข้อมูลและได้มอบหมายหรือว่าจ้างบุคคลภายนอกให้เป็นผู้ดำเนินการตามวัตถุประสงค์
อาจมีหนังสือแจ้งให้บริษัทข้อมูลเครดิตเปิดเผยข้อมูลให้บุคคลดังกล่าวเป็นผู้รับข้อมูลโดยตรงภายใต้ความรับผิดชอบของตนก็ได้
 ทั้งนี้ ให้มีหนังสือแจ้งบริษัทข้อมูลเครดิตเมื่อการมอบหมายหรือว่าจ้างนั้นสิ้นสุดลงด้วย

ประกาศ ณ วันที่ ๒๙ สิงหาคม พ.ศ. ๒๕๖๐
วิรไท  สันติประภพ
ประธานคณะกรรมการคุ้มครองข้อมูลเครดิต

พิมพ์มาดา/อัญชลี/จัดทำ
๒๐
กันยายน ๒๕๖๐

นุสรา/ตรวจ
๒๓
กันยายน ๒๕๖๐

[๑]
ราชกิจจานุเบกษา เล่ม ๑๓๔/ตอนพิเศษ ๒๒๘ ง/หน้า ๒๓/๑๘
กันยายน ๒๕๖๐